Ջեյք Լլոյդ

Ջեյք Լլոյդ (, ), ամերիկացի նախկին դերասան։ Առավել հայտնի է «Աստղային պատերազմներ։ Էպիզոդ I։ Թաքնված սպառնալիք» ֆիլմում խաղացած Էնակին Սքայուոքերի դերով։

Կենսագրություն 
Ջեյք Մեթյու Լլոյդը ծնվել է 1989 թվականի մարտի 5-ին Ֆորտ-Քոլլինսում, Կոլորադո, ԱՄՆ։ Հայրը Ուիլյամ Լլոյդն է, մայրը՝ Լիզա ՌԵյլին, քույրը՝ Մեդիսոնը։ Ջեյքը սովորել է Կարմելի միջնակարգ դպրոցում, իսկ հետո՝ Չիկագոյի Կոլումբիական քոլեջում։

1995-1999 թվականներին նա հաճախ նկարահանվել է գովազդներում, այդ թվում՝ «Ֆորդ», «Kmart», «Պեպսի», «Ջիպ» ընկերությունների համար։

Ֆիլմում իր դեբյուտն արել է 1996 թվականին։ Նկարահանվել է «Շտապ օգնություն» () և «Կեղծարարը» () հեռուստասերիալներում, «Ճեղքելով աստղերը» (), «Սուրբ Ծննդյան նվեր» ֆիլմերում (խաղացել է Առնոլդ Շվարցենեգերի որդու դերը)  և այլն։ Ավելի հայտնի է «Աստղային պատերազմներ։ Էպիզոդ I։ Թաքնված սպառնալիք» ֆիլմում խաղացած Էնակին Սքայուոքերի կերպարով։ Զբաղվել է «Աստղային պատերազմներ»-ի մոտիվներով յոթ խաղի հնչյունավորմամբ։

2001 թվականին նա ավարտեց իր դերասանական գործունեությունը՝ մեկնաբանելով, որ Էնակին Սքայուոքերի դերը քայքայել է իր կարիերան և սպառել բազմաթիվ հարցազրույցներով։

Ժամանակ առ ժամանակ հյուրի կարգավիճակով հանդես է գալիս գիտաֆանտաստիկ ֆիլմերի փառատոններին։ Որոշ ժամանակ Լլոյդը սովորել է Չիկագոյի Կոլումբիական քոլեջում, որտեղ ուսումնասիրել է ֆիլմ և հոգեբանություն։

2015 թվականի հունիսի 17-ին Ջեյք Լլոյդը ձերբակալվել է ոստիկանության կողմից ավտոմեքենայի արագությունը գերազանցելու համար։ Դերասանը մեղադրվում էր միանգամից մի քանի իրավախախտումների մեջ․ նրան մեղադրում էին արագությունը գերազանցելու, առանց վարորդական իրավունքի և կարմիր լույսի տակ վարելու, ինչպես նաև ձերբակալման ժամանակ ընդդիմանալու համար։ Միևնույն ժամանակ դերասանը ավտովթարի էր ենթարկվել, բայց լուրջ  վնասվածքներ չէր ստացել։

Նրա մայրը՝ Լիզան, հայտարարել է, որ Լլոյդը տառապում է շիզոֆրենիայով, և այդ միջադեպի պատճառն այն էր, որ հրաժարվել է դեղորայք ընդունել, ինչի արդյունքում առաջացել է նոպան։ Մայրը նաև հայտարարել է, որ 2015 թվականի մարտի 26-ին Լլոյդը Ինդիանապոլիսի տանը հարձակվել է իր վրա, քանի որ հիվանդության պատճառով գտնվում էր աֆեկտի վիճակում։ 2016 թվականի ապրիլին՝ շիզոֆրենիայի ախտորոշումը հաստատվելուց հետո, Լլոյդը տեղափոխվել է հոգեբուժարան։

Անվանակարգեր և պարգևներ

Ծանոթագրություններ 

Ամերիկացի հեռուստատեսային դերասաններ
Ամերիկացի կինոդերասաններ
«Երիտասարդ դերասան» մրցանակի դափնեկիրներ
Ամերիկացի տղա երեխա դերասաններ